钦定古今图书集成/明伦汇编/官常典/第638卷 > 《辞免知南康军状》宋·朱熹
## 钦定古今图书集成/明伦汇编/官常典/第638卷 > 《辞免知南康军状》宋·朱熹

今月十七日，准尚书省札子，“奉圣旨，差知南康军填
张杆阙。又准尚书省牒，奉敕，宜差权发遣南康军事
兼管内劝农事仍借绯者。”闻命震惊，若无所措。伏念
熹疏缪之姿，不堪从宦，病卧林野，日益支离。昨蒙圣
慈矜怜，特与改官，仍畀祠禄，以遂闲退之愿，于熹愚
分，已为过优。今者忽有前件恩命，又出意望之外，足
“见天地之仁，不遗一物，寸长尺短，皆欲使其有以自
见。在熹感激，诚不自胜。然窃惟念州郡之寄，所系不
轻，苟非其人，千里受弊。”所以朝廷不惟审择以寄民
命，而又严立资格，以叙人材，盖不欲使庸妄轻浅之
流，得以因缘冒处，为民不利。前后臣寮建请，诏旨丁
宁，亦可谓深切而著明矣。如熹之愚，“素号庸劣，又自
初官一任解罢，今已二十馀年，杜门空山，罕接人事，
民情吏职，懵不通晓。改官以来，未满四考，虽名知县
资叙，而备数祠官，初无职事可以自试，默默寝卧，习
成媮惰。一旦使之强起田间，摄承郡事，不惟资浅望
轻，有碍累降指挥，亦惧无以承流宣化，仰称圣天子
综核名实、爱养元元之意，此熹之所以恐惧踧踖而
不得不辞者也。”或者以为熹之微贱，屏处穷僻，而朝
廷记忆，恩指隆厚，至于如此。若复苟图安佚，固为逊
避，则将无以自竭犬马报效之劳，而陷于不恭之罪。
熹窃以为不然。盖熹本以无能退处田里，圣朝过听，
误加奖借，宠以廉退之名，励以坚高之操，训词在耳，
天鉴“弗违。熹虽至愚，不能及此，犹当刻心自誓，终始
不渝，庶几可以仰报万分，下全素守。今不务此，而欲
以奔走承命为恭，则亦非义之所安矣。又况蒲柳之
质，多病早衰，年岁以来，精力顿减。政使方在仕涂，亦
须量力引退，顾乃甫于今日，强自修饰，起趋名宦，岂
不大为有识所笑，重贻前诏之羞哉！”初以“官卑人微，
不敢辄具辞免，且欲祗拜恩命，续伸投闲之请。窃缘
所差南康军系填见阙，度亦不过两月，即便复紊朝
听，诚不若直情控诉，冀蒙矜察，庶免烦渎之罪。所有
递到札子、敕牒，不敢祗受。除巳申送建宁府军资库
寄纳外，谨具状申尚书省，欲乞参政、丞相、少保特为
敷奏寝罢。今来所降指挥，令熹依旧宫观差遣，则熹
不胜幸甚。谨状。”